Kun jalkapalloilija potkaisee Venäjän MM-turnauksen virallista kisapalloa Telstar 18:ta, pallo putoaa maahan nopeammin kuin edellisten MM-kisojen virallinen peliväline Brazuca.

Asian on selvittänyt yhdysvaltalaisen Lynchburgin yliopiston fysiikan professori John Eric Goff, joka on suorittanut tarkkoja testejä MM-kisojen virallisille pelipalloille.

Goffin mukaan Telstar 18 tuottaa enemmän ilmanvastusta kuin Brasiliassa vuonna 2014 käytössä ollut Brazuca. Siksi pitkät potkut jäävät Telstarilla noin kahdeksan prosenttia lyhyemmiksi kuin Bracuzalla.

Goff tietää mistä puhuu, sillä hän on tutkinut urheilun fysiikkaa laajemminkin. Hänen kirjoittamansa kirja Gold Medal Physics: The Science of Sports pureutuu eri urheilulajien suorituksiin fysiikan näkökulmasta.

Muuten pallot saivat Goffin aerodynaamisissa testeissä hyvin samankaltaiset tulokset.

Niiden ero aiheutuu pintamateriaalista, Goff sanoo.

”Palloissa on erilainen paneelimuoto ja pinnan tekstuuri, Brazuca tuntuu karkeammalta.”

Adidas on kehittänyt uuden virallisen ottelupallon jokaiseen MM-turnaukseen vuodesta 1970 lähtien.

Vuoden 1970 kisojen pallo oli nimeltään Telstar. Siihen ommeltiin ensimmäistä kertaa sekä valkoisia että mustia paneeleja, jotta pallo näkyisi paremmin televisiossa.

Kehitystyö tuottaa myös tulosta. MM-kisojen pallot ovat vuosien mittaan parantuneet, Goff sanoo ja antaa esimerkin.

”Vuoden 2006 pallo Teamgeist oli ensimmäinen MM-kisapallo, jonka paneelit oli kuumasaumattu. Kuumasaumaus tiivistää pallon paremmin ja estää vettä menemästä saumojen kohdalta sisään palloon.”

Tärkein syy uuden pallon kehittämiseen joka neljäs vuosi on kuitenkin raha.

Virallinen kisapallo on suosittu myyntiartikkeli. Vuoden 2014 kisojen Brazuca-palloa myytiin noin 14 miljoonaa kappaletta.

Pelaajat eivät ole kaikista MM-palloista pitäneet.

Eniten kritiikkiä tulee yleensä maalivahdeilta. Heille uuden pallon liikkeet ja tuntuma aiheuttavat eniten ongelmia.

Vuoden 2002 kisojen Fevernova-pallosta tehtiin aiempaa kevyempi, koska sen ajateltiin auttavan taitavampia pelaajia.

Italian maalivahti Gianluigi Buffon kutsui Fevernovaa lasten pomppupalloksi.

Vuoden 2006 Saksan turnauksen pelipallo Teamgeist oli vuorostaan edeltäjäänsä painavampi.

Isäntäjoukkueen maalivahti Oliver Kahn valitti, että pallo oli suunniteltu hyödyttämään hyökkääjiä.

Eniten haukkuja on saanut Etelä-Afrikan vuoden 2010 kisojen pallo Jabulani.

Pallo on surkea, mutta sentään yhtä surkea kaikille, luonnehti Englannin maalivahti David James. Espanjan maalivahti Iker Casillas kutsui Jabulania rantapalloksi.

Jabulanin ongelma oli se, että se huojui ilmassa ja putosi alas yllättävästi. Pelaajat eivät olleet tottuneet tällaiseen.

Outo liike tuli esiin ertiyisesti pitkissä palloissa.

Jabulanin outouden huomasi myös Goff, mutta vasta kisojen jälkeen.

”Jos olisin nähnyt Jabulanin tuulitunnelitestien tulokset ennen vuoden 2010 MM-kisoja, niin olisin yrittänyt ottaa yhteyttä Adidakseen ja FIFA:n ja sanonut, että Jabulani ei ole ollenkaan hyvä pallo.”

Jabulani saattoi jopa olla osasyy siihen, että Espanja voitti Etelä-Afrikan MM-turnauksen, Goff pohtii.

”Espanja pelasi lyhytsyöttöpeliä ja harhautteli, heidän ei tarvinnut turvautua pitkiin palloihin.”

Nyt käynnissä olevissa Venäjän kisoissa Adidaksen suunnittelijat ovat ilmeisesti onnistuneet.

Pelaajat ovat saaneet testata Telstar 18:ta jo marraskuusta lähtien. Soraääniä on kuulunut ainoastaan jokuselta maalivahdilta.

Maalivahdit valittavat uudesta pallosta aina, Goff kuittaa.

Hän itse ei juuri ole kuullut valituksia Venäjän kisojen pelipallosta, eikä ole myöskään itse havainnut pallon tekevän outoja liikkeitä.

”Kun Cristiano Ronaldo teki hattutempun Espanjaa vastaan, niin kolmannessa maalissa, vapaapotkussa, pallossa oli paljon kierrettä vastapäivään, mutta silti pallo liikkui aivan luonnollisesti.”